“หุ้นยุโรป” ปิดพุ่ง ขานรับแบงก์ชาติอุ้ม “เครดิต สวิส”
“หุ้นยุโรป” ปิดพุ่ง ขานรับธนาคารกลางสวิตเซอร์แลนด์ ให้ความช่วยเหลือแบงก์ “เครดิต สวิส”
“หุ้นยุโรป” ปิดพุ่ง ขานรับธนาคารกลางสวิตเซอร์แลนด์ ให้ความช่วยเหลือแบงก์ “เครดิต สวิส”
17 มี.ค. 2566

ผู้สื่อข่าวรายงานว่า ตลาดหุ้นยุโรปปิดพุ่งขึ้นในวันพฤหัสบดี (16 มี.ค.) เนื่องจากการที่ธนาคารกลางสวิตเซอร์แลนด์ให้ความช่วยเหลือแก่เครดิต สวิสนั้น ได้ช่วยคลายความกังวลเกี่ยวกับวิกฤตธนาคาร และได้บดบังความวิตกเกี่ยวกับการที่ธนาคารกลางยุโรป (ECB) ปรับขึ้นอัตราดอกเบี้ย 50%
ทั้งนี้ ดัชนี STOXX 600 ปิดที่ 441.64 จุด เพิ่มขึ้น 5.19 จุด หรือ +1.19% ส่วนดัชนี CAC-40 ตลาดหุ้นฝรั่งเศสปิดที่ 7,025.72 จุด เพิ่มขึ้น 140.01 จุด หรือ +2.03%, ดัชนี DAX ตลาดหุ้นเยอรมนีปิดที่ 14,967.10 จุด เพิ่มขึ้น 231.84 จุด หรือ +1.57% และดัชนี FTSE 100 ตลาดหุ้นลอนดอนปิดที่ 7,410.03 จุด เพิ่มขึ้น 65.58 จุด หรือ +0.89%
ด้านดัชนี STOXX 600 ดีดตัวขึ้นหลังร่วงแตะระดับต่ำสุดครั้งใหม่ในรอบ 10 สัปดาห์ หลังจาก ECB ลงมติขึ้นดอกเบี้ย 0.50%
ขณะที่หุ้นกลุ่มธนาคาร ปรับตัวขึ้น 1.2% หลังร่วงลง 1% ในการซื้อขายระหว่างวัน และดัชนีหุ้นกลุ่มธนาคารยูโรโซน บวก 1.4% โดยหุ้นกลุ่มธนาคารได้แรงหนุนจากการที่ธนาคารกลางสวิสฯ ได้เข้าช่วยเหลือเครดิต สวิส ซึ่งเพิ่มความเชื่อมั่นให้กับนักลงทุน โดยหุ้นเครดิต สวิส พุ่งขึ้น 19.2% หลังร่วง 24% สู่ระดับต่ำสุดเป็นประวัติการณ์ครั้งใหม่เมื่อวันพุธ
โดย ECB ปรับขึ้นอัตราดอกเบี้ย 0.50% สู่ระดับ 3.50% ในการปรับขึ้นอัตราดอกเบี้ยเป็นครั้งที่ 6 ติดต่อกัน นอกจากนี้ ECB ยังปรับลดคาดการณ์เงินเฟ้อ และเพิ่มคาดการณ์การขยายตัวทางเศรษฐกิจในปีนี้ด้วย
ด้านหุ้นกลุ่มเทคโนโลยี พุ่งขึ้น 2.9% โดยปรับขึ้นวันเดียวแข็งแกร่งที่สุดในรอบกว่า 1 เดือน ส่วนหุ้นรายตัวที่ปรับตัวขึ้น อาทิ หุ้นเกล็นคอร์ พุ่งเกือบ 3% หลังมีรายงานว่า เกล็นคอร์จะไม่ต่ออายุข้อตกลง 1.6 หมื่นล้านดอลลาร์เพื่อซื้ออะลูมิเนียมจากผู้ผลิตรายใหญ่ของรัสเซีย นอกจากนี้หุ้นเร็นโทคิล อินิเชียล พุ่ง 10.1% หลังปรับเพิ่มคาดการณ์รายได้และการประหยัดต้นทุนในระยะกลาง